**Apstiprināti**

ar Ķekavas novada domes

2024.gada \_\_.\_\_\_\_\_\_\_ sēdes

lēmumu Nr.\_\_\_\_. (protokols Nr.\_\_\_\_\_.)

**Saistošie noteikumi Nr. \_\_\_\_\_\_**

**Pašvaldības līdzfinansējuma piešķiršanas kārtība vietas, kur patverties, izveidei daudzdzīvokļu dzīvojamā mājā**

*Izdoti saskaņā ar*

*Pašvaldību likuma 44.panta otro daļu*

**I. Vispārīgie jautājumi**

1. Šie noteikumi (turpmāk tekstā – noteikumi) nosaka pašvaldības līdzfinansējuma piešķiršanas kārtību, kādā Ķekavas novada pašvaldība (turpmāk tekstā – pašvaldība) sniedz palīdzību daudzdzīvokļu dzīvojamās mājas (turpmāk tekstā – mājas) dzīvokļu īpašniekiem vietas, kur patverties, lai mazinātu ietekmi no sprādziena triecienviļņa, šķembām, siltumstarojuma vai radioaktīvā piesārņojuma (turpmāk – patvertne)[[1]](#footnote-1), izveidei mājas pagrabstāvā[[2]](#footnote-2).

2. Noteikumu izpratnē ar māju saprot ēku, kas kā dzīvojamā māja ir reģistrēta Nekustamā īpašuma valsts kadastra informācijas sistēmā.

3. Līdzfinansējuma piešķiršanas pieteikuma pieņemšanu, reģistrēšanu un atbilstības novērtēšanu, veic pašvaldības Licencēšanas komisija (turpmāk tekstā – komisija).

4. Pašvaldības līdzfinansējums patvertnes izveidei mājas pagrabstāvā tiek piešķirts no šim nolūkam paredzētajiem gadskārtējā pašvaldības budžeta līdzekļiem.

**II. Līdzfinansējuma nosacījumi**

5. Līdzfinansējumu patvertnes izveidei mājas pagrabstāvā piešķir, ja:

5.1. mājā ir pagrabstāvs, kurā, atbilstoši vadlīnijām potenciālo patvertņu minimālajām tehniskajām prasībām[[3]](#footnote-3), ir iespējams izveidot patvertni;

5.2. normatīvajos aktos noteiktajā kārtībā pieņemts mājas dzīvokļu īpašnieku lēmums par piedalīšanos patvertnes izveidošanā mājas pagrabstāvā un tās publisku pieejamību;

5.3. pašvaldības pārstāvji ir apsekojuši mājas pagrabstāvu, par ko ir noformēts un parakstīts akts par mājas pagrabstāva piemērotību un veicamajiem darbiem patvertnes izveidošanai;

5.4. mājai ir izstrādāts aprēķins (tāme) patvertnes izveidošanai mājas pagrabstāvā;

5.5. patvertne mājas pagrabstāvā, pēc tās ierīkošanas, ir publiski pieejama;

5.6. pie ieejas patvertnē ir izvietota (piestiprinot, uzkrāsojot) zīme (zīmes attēls un raksturojošie lielumi pieejami vadlīnijās potenciālo patvertņu minimālajām tehniskajām prasībām[[4]](#footnote-4)), kas norāda, ka attiecīgajā mājas pagrabstāvā ierīkota patvertne.

**III. Pieteikumu iesniegšanas un reģistrācijas kārtība**

6. Pašvaldības līdzfinansējuma saņemšanai pretendents iesniedz pašvaldībā pieteikumu (pielikums). Iesniegtos un reģistrētos dokumentus nodod komisijai to izvērtēšanai un lēmuma pieņemšanai.

7. Pretendentu atbilstību noteikumu prasībām izvērtē komisija un viena mēneša laikā no pieteikuma saņemšanas rakstiski paziņo pretendentam lēmumu:

7.1. par iesnieguma reģistrēšanu pašvaldības līdzfinansējuma saņemšanas programmai, ja pieteikums un tam pievienotie dokumenti atbilst noteikumu prasībām;

7.2. par atteikumu reģistrēt iesniegumu pašvaldības līdzfinansējuma saņemšanas programmai, ja pieteikums un tam pievienotie dokumenti neatbilst noteikumu prasībām.

8. Pieteikumu izvērtēšana notiek to reģistrācijas secībā. Komisija katram pretendentam piešķiramo pašvaldības līdzfinansējuma daļu *euro* nosaka, pamatojoties uz atbalstāmo izmaksu aprēķinu, nepārsniedzot noteikumos noteiktos līdzfinansējuma apjomus.

9. Gadījumā, ja starp pieteikumam pievienotajos dokumentos uzrādītajām atbalstāmajām izmaksām un darbu pieņemšanas – nodošanas aktā norādītajiem darbiem tiek konstatētas atšķirības, komisija ir tiesīga pārskatīt lēmumu par pašvaldības līdzfinansējuma apjomu.

Šajā gadījumā pašvaldības līdzfinansējuma apjoms nevar būt lielāks par sākotnēji piešķirto.

10. Ja pašvaldības atbalstīto pieteikumu kopējais līdzfinansējuma apmērs pārsniedz attiecīgajam gadam pašvaldības budžetā paredzēto, līdzfinansējumu nesaņēmušie pretendenti pašvaldības līdzfinansējumu var saņemt pirmkārt tūlīt pēc tam, kad šim mērķim paredzētie līdzekļi pašvaldības budžetā tiek iedalīti.

**IV. Līdzfinansējuma apjoms un izmaksas kārtība**

11. Līdzfinansējumu piešķir šāda aprīkojuma iegādei vai pasākumu veikšanai patvertnes izveidei mājas pagrabstāvā:

11.1. nedegoša materiāla ieejas durvju (piemēram, metāla) iegādei un uzstādīšanai (līdzfinansējums vienu durvju iegādei un uzstādīšanai nepārsniedz 950 *euro*);

11.2. alternatīvā apgaismojuma iegādei (LED lukturi ar baterijām) – 1 gab. uz 25 cilvēkiem (līdzfinansējums viena alternatīvā apgaismojuma iegādei nepārsniedz 20 *euro*);

11.3. biotualešu iegādei - 1 gab. uz 25 cilvēkiem (līdzfinansējums vienas biotualetes iegādei nepārsniedz 150 *euro*);

11.4. vietas sēdēšanai (krēsli, soli u.c.) iegādei – 1 gab. 0,5 x 0,5 metri uz 1 cilvēku (līdzfinansējums vienas sēdēšanas vietas iegādei nepārsniedz 8 *euro*);

11.5. pirmās palīdzības aptieciņu iegādei – 1 gab. uz 100 cilvēkiem (līdzfinansējums vienas pirmās palīdzības aptieciņas iegādei nepārsniedz 30 *euro*);

11.6. dūmu detektoru iegādei – 1 gab. uz 100 cilvēkiem (līdzfinansējums viena dūmu detektora iegādei nepārsniedz 10 *euro*);

11.7. CO2 mērītāju iegādei – 1 gab. uz 100 cilvēkiem (līdzfinansējums viena CO2 mērītāja iegādei nepārsniedz 10 *euro*).

12. Līdzfinansējumu noteikumu 11.punktā norādītā aprīkojuma iegādei vai pasākumu veikšanai patvertnes izveidei mājas pagrabstāvā aprēķina, ņemot vērā patvertnes platību, pieņemot, ka uz 1 cilvēku tiek paredzēti 0,75 m2, un to māja var saņemt vienu reizi.

13. Līdzfinansējumu piešķir ar komisijas lēmumu.

14. Līdzfinansējumu izmaksā noslēdzot attiecīgu līgumu.

15. Līdzfinansējuma summu pārskaita pēc visa aprīkojuma iegādes un pasākumu veikšanas, ko apliecina pašvaldības pārstāvju un mājas pārstāvju noformēts un parakstīts akts par patvertnes mājas pagrabstāvā izveidošanu.

16. Komisijas lēmumu var apstrīdēt pašvaldības nolikumā paredzētajā kārtībā, savukārt pašvaldības nolikumā paredzētajā kārtībā pieņemto lēmumu var pārsūdzēt Administratīvajā rajona tiesā saskaņā ar Administratīvā procesa likumu.

**V. De minimis atbalsta nosacījumi saimnieciskās darbības veicējiem, kas pretendē uz līdzfinansējuma saņemšanu**

17. Saimnieciskās darbības veicējiem, kas tiem piederošajā nekustamajā īpašumā faktiski veic saimniecisko darbību un atbalsts kuriem kvalificējas kā komercdarbības atbalsts saskaņā ar Komercdarbības atbalsta kontroles likuma 5.pantu, komisija piešķir līdzfinansējumu kā de minimis atbalstu, ievērojot Eiropas Komisijas 2023.gada 13.decembra Regulas (ES) Nr.2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr.2023/2831) nosacījumus.

18. Komisija veic atbalsta pretendenta izvērtēšanu atbilstoši Komisijas regulas Nr.2023/2831 nosacījumiem uz atbalsta piešķiršanas brīdi. De minimis atbalsts tiek piešķirts tam saņēmējam, atbalsts kuram kvalificējas kā komercdarbības atbalsts saskaņā ar Komercdarbības atbalsta kontroles likuma 5.pantu, pirms tam komisijai veicot attiecīgu izvērtējumu.

19. De minimis atbalstu uzskata par piešķirtu ar dienu, kad komisija pieņēmusi lēmumu par līdzfinansējuma piešķiršanu.

20. Piešķirot de minimis atbalstu, komisija pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr.2023/2831 3.panta 2.punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2.panta 2.punktā noteiktajam.

21. De minimis atbalstu saskaņā ar Komisijas regulu Nr.2023/2831 piešķir, ievērojot Komisijas regulas Nr.2023/2831 1.panta 1.punktā minētos nozaru un darbību ierobežojumus.

Ja atbalsta pretendents vienlaikus darbojas vienā vai vairākās Komisijas regulas Nr.2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar noteikumiem.

22. Noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas Nr.2023/2831 3.panta 2.punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%.

Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.

23. Komisija uzglabā visus ar de minimis atbalsta piešķiršanu saistītos datus 10 (desmit) gadus, sākot no dienas, kurā saskaņā ar noteikumos noteikto piešķirts pēdējais de minimis atbalsts.

24. De minimis atbalsta saņēmējs uzglabā visus ar de minimis atbalsta piešķiršanu saistītos datus 10 (desmit) gadus no de minimis atbalsta piešķiršanas dienas.

25. De minimis atbalsta piešķiršana un uzskaite tiek veikta saskaņā ar normatīvajiem aktiem par de minimis atbalsta uzskaites un piešķiršanas kārtību. Atbalsta pretendents atbalsta pieteikumam pievieno De minimis atbalsta uzskaites sistēmā (turpmāk – Sistēma) sagatavotās veidlapas par sniedzamo informāciju de minimis atbalsta uzskaitei un piešķiršanai izdruku vai atbalsta pieteikumā norāda Sistēmā aizpildītās veidlapas identifikācijas numuru.

26. Ja tiek pārkāpti Komisijas regulas Nr.2023/2831 nosacījumi, de minimis atbalsta saņēmējam ir pienākums atmaksāt pašvaldībai noteikumu ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

27. De minimis atbalstu noteikumu ietvaros piešķir līdz 2031.gada 30.jūnijam.

Domes priekšsēdētājs Juris Žilko

**Pielikums**

Ķekavas novada pašvaldības

2024.gada \_\_\_. \_\_\_\_\_\_\_\_\_

saistošajiem noteikumiem Nr. \_\_\_\_\_

**Ķekavas novada pašvaldībai**

 Dzīvojamās mājas …………………………………………………….

 (adrese)

…………………………………………………………

(iesniedzēja tiesiskais statuss/amats)

……………………………………………………………

(vārds uzvārds/nosaukums)

……………………………………………………………

(personas kods/reģistrācijas Nr.,)

……………………………………………………………

(iesniedzēja adrese)

……………………………………………………………

(tālrunis)

**PIETEIKUMS**

Lūdzu piešķirt pašvaldības līdzfinansējumu dzīvojamajai mājai ……………………

……………… (mājas adrese) ……………………………………………………… patvertnes izveidei mājas pagrabstāvā.

Patvertnes izveidošanai paredzētā kopējā platība ………………………... m2;

Kopējā ieguldījumu summa (EUR) …………………………………… *euro*;

Plānotais pašvaldības līdzfinansējuma apjoms

atbalstāmajām aktivitātēm (EUR) ……………………………………… *euro*;

Plānotais aprīkojuma iegādei un pasākumu veikšanai patvertnes izveidei mājas pagrabstāvā ilgums (mēnešos) ……………….. mēn;

De minimis atbalsta uzskaites sistēmā aizpildītās veidlapas identifikācijas numurs ……………… (ja attiecināms).

Iesniegtie obligātie pielikumi:

□ 1. dzīvokļu īpašnieku kopības lēmuma kopija, par piedalīšanos patvertnes izveidošanā mājas pagrabstāvā un tās publisku pieejamību;

□ 2. pašvaldības pārstāvju parakstīts akts par mājas pagrabstāva piemērotību un veicamajiem darbiem patvertnes izveidošanai;

□ 3. aprēķins (tāme) patvertnes izveidošanai mājas pagrabstāvā;

□ 4. informācija par to vai saimnieciskās darbības veicēja īpašumā esošais nekustamais īpašums faktiski tiek izmantots saimnieciskās darbības veikšanai (šo pielikumu iesniedz tikai saimnieciskās darbības veicēji).

…… . …….. . 202.. .

…………………………………………………………………………………………

(amats) (paraksts) (vārds uzvārds)

Domes priekšsēdētājs Juris Žilko

**PASKAIDROJUMA RAKSTS**

**Ķekavas novada pašvaldības saistošajiem noteikumiem Nr.\_\_\_\_\_**

**“Pašvaldības līdzfinansējuma piešķiršanas kārtība vietas, kur patverties, izveidei daudzdzīvokļu dzīvojamā mājā”**

| **Paskaidrojuma raksta sadaļas** | **Norādāmā informācija** |
| --- | --- |
| 1. Mērķis un nepieciešamības pamatojums | Saistošie noteikumi izstrādāti, pamatojoties uz Pašvaldību likuma 4. panta pirmās daļas 18.punktu, kas noteic, ka viena no pašvaldības autonomajām funkcijām ir veikt pasākumus civilās aizsardzības un katastrofu pārvaldīšanā, ugunsdrošības un ugunsdzēsības jomā, savukārt 44.panta otrajā daļā ir noteikts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saistošo noteikumu mērķis ir veicināt vietu, kur patverties, lai mazinātu ietekmi no sprādziena triecienviļņa, šķembām, siltumstarojuma vai radioaktīvā piesārņojuma, izveidi daudzdzīvokļu māju pagrabstāvā. |
| 2. Fiskālā ietekme uz pašvaldības budžetu | Pašvaldības finansējumu paredz gadskārtējā budžetā. Ņemot vērā to, ka noteikumu izstrāde ir jauna pašvaldības iniciatīva, ietekme uz 2024. gada budžetu varētu būt EUR 10 000 palielinājums salīdzinājumā ar iepriekšējo gadu. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – tiesiskais regulējums attiecināms uz patvertņu daudzdzīvokļu dzīvojamo māju pagrabstāvos izveides veicināšanu, tāpēc uzskatāms, ka šie noteikumi pozitīvi ietekmēs Ķekavas novada iedzīvotājus.Ietekme uz iedzīvotāju veselību – nav paredzēta.Ietekme uz vidi – nav konstatēta ietekme uz vidi.Ietekme uz uzņēmējdarbību – nav konstatēta ietekme uz uzņēmējdarbību.Ietekme uz konkurenci – nav konstatēta ietekme uz konkurenci.  |
| 4. Ietekme uz administratīvajām procedūrām un to izmaksām | Saistošo noteikumu izpildi nodrošina Ķekavas novada pašvaldība.Komisija, kuras kompetencē ir jautājumu izskatīšana par pašvaldības līdzfinansējuma piešķiršanu, izvērtēs saņemtos pieteikumus. Ķekavas novada pašvaldība ir institūcija, kurā privātpersona var vērsties saistošo noteikumu piemērošanas jautājumos. |
| 5. Ietekme uz pašvaldības funkcijām un cilvēkresursiem | Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Galvenie procedūras posmi un fiziskām un juridiskām personām veicamās darbības noteiktas saistošajos noteikumos. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes gaitā ir notikusi noteikumu saskaņošana ar Finanšu ministriju par de minimis atbalsta nosacījumiem (Finanšu ministrijas 2024.gada 10.jūnija saskaņojuma vēstule Nr. 7-4/18 / 1757).Konsultācijām tika izmantota sabiedriskā apspriešana, lai sasniegtu mērķgrupu, kā arī noskaidrotu pēc iespējas plašākas sabiedrības viedokli. Saistošo noteikumu projekts tika publicēts pašvaldības mājas lapā no 2024. gada \_\_.\_\_\_\_\_\_\_ līdz 2024. gada \_\_.\_\_\_\_\_\_\_\_ (ieskaitot). Viedokļi un priekšlikumi par saistošo noteikumu projektu ir/nav saņemti. |

Domes priekšsēdētājs Juris Žilko

1. https://www.vugd.gov.lv/lv/vadlinijas-potencialo-patvertnu-minimalajam-tehniskajam-prasibam [↑](#footnote-ref-1)
2. pagrabstāvs – ēkas stāvs vai tā daļa, kas attiecībā pret planēto zemes līmeni ir iedziļināts vairāk nekā par pusi, bet ne pilnībā no telpas augstuma (Ministru kabineta 2021. gada 19. oktobra noteikumi Nr. 693 "Būvju vispārīgo prasību būvnormatīvs LBN 200-21") [↑](#footnote-ref-2)
3. https://www.vugd.gov.lv/lv/vadlinijas-potencialo-patvertnu-minimalajam-tehniskajam-prasibam [↑](#footnote-ref-3)
4. https://www.vugd.gov.lv/lv/vadlinijas-potencialo-patvertnu-minimalajam-tehniskajam-prasibam [↑](#footnote-ref-4)